**ฉบับที่ 16/2561 วันที่ 21 พฤษภาคม 2561**

**“คณะกรรมการ PPP เร่งรัดโครงการตาม PPP Fast Track
คาดเห็น 3 โครงการภายในปีนี้ มูลค่าการลงทุนรวม 446,874 ล้านบาท”**

**นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ กรรมการ
และเลขานุการคณะกรรมการนโยบายการให้เอกชนร่วมลงทุนในกิจการของรัฐ (คณะกรรมการ PPP)**
เปิดเผยผลการประชุมคณะกรรมการ PPP ครั้งที่ 2/2561 เมื่อวันจันทร์ที่ 21 พฤษภาคม 2561 ณ กระทรวงการคลัง
โดยมีนายสมคิด จาตุศรีพิทักษ์ รองนายกรัฐมนตรีเป็นประธาน โดยคณะกรรมการ PPP ได้สั่งการให้กระทรวงคมนาคมและหน่วยงานเจ้าของโครงการเร่งรัดโครงการภายใต้มาตรการ PPP Fast Track ให้เป็นไปตามกรอบเวลาที่วางไว้
โดยภายในปี 2561 คาดว่าจะมีโครงการภายใต้มาตรการ PPP Fast Track นำเสนอต่อคณะกรรมการ PPP พิจารณา
อย่างน้อย จำนวน 3 โครงการ ประมาณการมูลค่าเงินลงทุนรวม 446,874 ล้านบาท ได้แก่

1. โครงการทางหลวงพิเศษระหว่างเมืองสายนครปฐม - ชะอำ 80,600 ล้านบาท
2. โครงการรถไฟฟ้าสายสีม่วง ช่วงเตาปูน - วงแหวนกาญจนาภิเษก 128,235 ล้านบาท
3. โครงการรถไฟฟ้าสายสีส้ม ส่วนตะวันตกและตะวันออก 238,039 ล้านบาท

นอกจากนี้ คณะกรรมการ PPP ได้ติดตามความคืบหน้าการดำเนินโครงการภายใต้มาตรการ
PPP Fast Track ของกระทรวงคมนาคมอีกจำนวน 5 โครงการ ประมาณการมูลค่าเงินลงทุนรวม 240,126 ล้านบาท ได้แก่ 1) โครงการ Rest Area ของทางหลวงพิเศษระหว่างเมือง สายบางปะอิน - นครราชสีมา 2) โครงการ Rest Area
ของทางหลวงพิเศษระหว่างเมือง สายบางใหญ่ - กาญจนบุรี 3) โครงการระบบขนส่งมวลชนจังหวัดภูเก็ต
4) โครงการระบบขนส่งมวลชนจังหวัดเชียงใหม่ และ 5) โครงการระบบขนส่งมวลชนจังหวัดนครราชสีมา
โดยเร่งรัดการพัฒนาโครงการระบบขนส่งมวลชนในหัวเมืองต่างๆ ในต่างจังหวัด เพื่อเป็นการกระจายการลงทุน
และพัฒนาโครงสร้างพื้นฐานไปสู่ภูมิภาค และบรรเทาปัญหาการจราจรหนาแน่นของหัวเมืองหลัก

กองส่งเสริมการให้เอกชนร่วมลงทุนในกิจการของรัฐ

สำนักงานคณะกรรมการนโยบายรัฐวิสาหกิจ